ส่วนที่ 1

ข้อมูลสรุป

บริษัท เบอร์ลี่ ยุคเกอร์ จำกัด (มหาชน) เป็นบริษัทมหาชน
จดทะเบียนในตลาดหลักทรัพย์แห่งประเทศไทยเมื่อวันที่ 25 เมษายน 2518 บริษัทและบริษัทย่อย
(กลุ่มบริษัท) ดำเนินธุรกิจในการผลิต นำเข้า
จัดจำหน่ายและให้บริการตามธุรกิจหลัก 6 กลุ่ม ดังนี้ บรรจุภัณฑ์ สินค้าอุปโภคบริโภค
ผลิตภัณฑ์ด้านเทคนิคและอุตสาหกรรม ก่อสร้างและวิศวกรรม โลจิสติกส์ และเทคโนโลยีสารสนเทศ

บรรจุภัณฑ์

บริษัท อุตสาหกรรมทำเครื่องแก้วไทย จำกัด (มหาชน) ดำเนินธุรกิจการผลิตบรรจุภัณฑ์แก้ว
โดยมีฝ่ายผลิตภัณฑ์เครื่องแก้วของเบอร์ลี่ ยุคเกอร์
ดำเนินการจัดจำหน่ายบรรจุภัณฑ์แก้วที่ผลิตจากบริษัท อุตสาหกรรมทำเครื่องแก้วไทย จำกัด
(มหาชน) และจำหน่ายฝาสำหรับบรรจุภัณฑ์แก้ว บริษัท เบอร์ลี่
ไดน่าพลาส จำกัด เป็นบริษัทร่วม ทำการผลิตและจัดจำหน่ายบรรจุภัณฑ์พลาสติกแข็ง ในปี 2548
การดำเนินงานของกลุ่มบรรจุภัณฑ์ ได้รับผลกระทบด้านต้นทุนการผลิตที่กระทบต่อผลประกอบการ
ของบริษัท ตลอดจนมาตรการควบคุมการจำหน่ายและการโฆษณาเครื่องดื่มแอลกอฮอล์
และปัญหาความไม่สงบทางภาคใต้ของประเทศ

บรรจุภัณฑ์ (ไม่รวมบริษัท เบอร์ลี่ ไดน่าพลาส จำกัด) มีรายได้จากการขายรวมเป็นเงิน 4,982.9
ล้านบาท

สินค้าอุปโภคบริโภค

บริษัท เบอร์ลี่ ยุคเกอร์ เซลล็อกซ์ จำกัด ดำเนินธุรกิจการผลิตและจัดจำหน่าย
กระดาษอนามัยที่เป็นตราของเบอร์ลี่ ยุคเกอร์ และรับจ้างผลิตกระดาษอนามัยที่เป็นตราของบุคคลอื่น
บริษัท เบอร์ลี่ ยุคเกอร์ ฟู้ดส์ จำกัด ผลิตและจัดจำหน่าย ขนมขบเคี้ยว ที่เป็นตราของเบอร์ลี่
ยุคเกอร์ บริษัท รูเบียอุตสาหกรรม จำกัด ผลิตเครื่องใช้ส่วนตัว
ผลิตภัณฑ์บำรุงผิวที่เป็นตราของเบอร์ลี่ ยุคเกอร์ เอง และรับจ้างผลิตสินค้าจำพวก ผลิตภัณฑ์บำรุงผิว
เครื่องใช้ส่วนตัว แชมพู ลูกอมและช็อคโกแลต บริษัท บีเจซี มาร์เก็ตติ้ง จำกัด
เป็นตัวแทนจัดจำหน่ายและการตลาดผลิตภัณฑ์ที่เป็นตราของเบอร์ลี่ ยุคเกอร์
ของกลุ่มสินค้าอุปโภคบริโภค และจัดจำหน่ายผลิตภัณฑ์อุปโภคบริโภคของบริษัทอื่น
ผลประกอบการโดยรวมเป็นที่น่าพอใจ การขยายกำลังการผลิตของโรงงานกระดาษเซลล็อกซ์
แห่งใหม่ที่ปราจีนบุรีแล้วเสร็จ ทำให้บริษัทสามารถเพิ่มศักยภาพในการเติบโตทางธุรกิจได้มาก

สินค้าอุปโภคบริโภค มีรายได้จากการขายรวมเป็นเงิน 5,521.2 ล้านบาท

ผลิตภัณฑ์ด้านเทคนิคและอุตสาหกรรม

บริษัท บีเจซี เทรดดิ้ง จำกัด ดำเนินธุรกิจด้านการตลาด จัดจำหน่าย
และบริการเทคโนโลยีทางภาพ ผลิตภัณฑ์ใช้ในธุรกิจกราฟฟิคและอุปกรณ์การพิมพ์ระบบดิจิตอล
เวชภัณฑ์และเภสัชภัณฑ์ทางการแพทย์ เภสัชภัณฑ์เพื่อสุขภาพ สินค้าเครื่องเขียนและวัสดุสำนักงาน
บริษัท เบอร์ลี่ ยุคเกอร์ สเปเชียลตี้ส์ จำกัด ให้บริการด้านการตลาดและจัดจำหน่าย
เคมีอุตสาหกรรม เคมีอาหาร และวัตถุดิบเบเกอรี่ จำหน่ายภายใต้ตราสินค้าของเจ้าของผลิตภัณฑ์
ผลประกอบการของกลุ่มเติบโตขึ้นอย่างน่าพึงพอใจ

ผลิตภัณฑ์ด้านเทคนิคและอุตสาหกรรม มีรายได้จากการขายรวมเป็นเงิน 3,490.8 ล้านบาท

ก่อสร้างและวิศวกรรม

บริษัท บีเจซี เอ็นจิเนียริ่ง จำกัด ดำเนินธุรกิจเป็นตัวแทนจำหน่าย ออกแบบ
จัดหาและติดตั้งผลิตภัณฑ์ อุปกรณ์และระบบวิศวกรรมประเภทต่าง ๆ บริษัท ไทย-สแกนดิค สตีล
จำกัด ผลิตและจัดจำหน่ายโครงสร้างเหล็กชุบสังกะสีสำหรับเสาสายส่งไฟฟ้าแรงสูง
เสาสายส่งโทรคมนาคม
จากการทำโครงการเกี่ยวกับสิ่งแวดล้อมและการขยายฐานลูกค้าไปยังต่างประเทศ
ส่งผลให้ผลประกอบการอยู่ในเกณฑ์
น่าพอใจ

ก่อสร้างและวิศวกรรม มีรายได้จากการขายรวมเป็นเงิน 892.1 ล้านบาท

โลจิสติกส์

บริษัท เบอร์ลี่ ยุคเกอร์ โลจิสติกส์ จำกัด ให้บริการคลังสินค้า ระบบกระจายสินค้าทั่วประเทศ
และพิธีการศุลกากร ให้แก่กลุ่มบริษัทและบุคคลภายนอก
บริษัทมีผลกำไรเพิ่มขึ้นจากการปรับปรุงการบริหารและควบคุมต้นทุน
การให้บริการพิธีการศุลกากรที่เพิ่มขึ้น มีผลต่อการเพิ่มขึ้นของผลกำไร

โลจิสติกส์ มีรายได้จากการให้บริการรวมเป็นเงิน 3.5 ล้านบาท

เทคโนโลยีสารสนเทศ

บริษัท ที.ซี.ซี. เทคโนโลยี จำกัด ดำเนินธุรกิจศูนย์คอมพิวเตอร์ (Data Center)
บริการให้เช่าพื้นที่สำหรับเซิร์ฟเวอร์ การจัดการระบบ และดูแลเครือข่ายด้านสารสนเทศ
ในปีที่ผ่านมาบริษัท เบอร์ลี่ ยุคเกอร์ จำกัด (มหาชน) ให้ความสำคัญแก่การปรับปรุงธุรกิจ
ด้วยความตั้งใจที่จะสร้างความเติบโตอย่างมั่นคง
ในระยะยาว ให้แก่ บริษัท ที.ซี.ซี. เทคโนโลยี จำกัด ผู้นำในธุรกิจข้อมูลเพื่อการพาณิชย์
หลังจากปรับโครงสร้างใหม่ พร้อมติดตั้งอุปกรณ์เพื่อการกู้ข้อมูลแล้ว
คาดว่าบริการด้านปัจจัยพื้นฐานในศูนย์ข้อมูลหลักจะเติบโตขึ้นในปี 2549

เทคโนโลยีสารสนเทศ มีรายได้จากการขายรวมเป็นเงิน 42.1 ล้านบาท

รายได้จากการขายรวม 14,933 ล้านบาท รายได้อื่น ๆ จำนวน 229 ล้านบาท รายได้รวมปี
2548 จำนวน 15,162 ล้านบาท เพิ่มขึ้นจากปี 2547 ร้อยละ 1 กำไรสุทธิ 956 ล้านบาท
กำไรต่อหุ้น 6.09 บาท ลดลง
เมื่อเทียบกับปี 2547 ซึ่งอยู่ที่ 7.56 บาทต่อหุ้น ผลประกอบการโดยรวมของบริษัทในปี 2548
เป็นไปตามการชะลอตัวของสภาพเศรษฐกิจของประเทศไทย ซึ่งเติบโตร้อยละ 4.5 ลดลงจากปี
2547 ซึ่งเติบโตร้อยละ 6.2 เนื่องจากปัจจัยเชิงลบหลายประการ เช่น ราคาน้ำมันที่สูงขึ้น
ราคาวัตถุดิบ อัตราดอกเบี้ยซึ่ง
อยู่ในแนวโน้มขาขึ้น เหตุการณ์ความไม่สงบทางภาคใต้ ปัญหาภัยธรรมชาติ รวมทั้งผลต่อเนื่องจาก
คลื่นยักษ์สึนามิ อัตราการเติบโตของบริษัทและอัตรากำไรสุทธิต่อรายได้รวมลดลง เนื่องจากธุรกิจ
บรรจุภัณฑ์แต่ธุรกิจหลายประเภทยังเติบโตและให้ผลตอบแทนที่มั่นคง
คณะกรรมการของบริษัทได้เสนอให้จ่ายเงินปันผลงวดสิ้นปีในอัตรา 2.00 บาทต่อหุ้น
โดยที่บริษัทได้จ่ายเงินปันผลระหว่างกาลไปแล้ว
ในอัตรา 1.50 บาทต่อหุ้น รวมเงินปันผลจ่ายทั้งปีเท่ากับ 3.50 บาทต่อหุ้น หรือคิดเป็นร้อยละ 57
ของ
กำไรสุทธิ ในด้านความเสี่ยงของบริษัท
ธุรกิจอุตสาหกรรมผลิตแก้วนับเป็นอุตสาหกรรมที่มีความเสี่ยงสูงสุดของบริษัท
เนื่องจากใช้วัตถุดิบทรัพยากรธรรมชาติเป็นหลัก ที่นับวันจะหายากและหมดสิ้นไป
(รายละเอียดเปิดเผยอยู่ในส่วนที่ 2.1 “ปัจจัยความเสี่ยง”)